*****

ΚΑΝΟΝΙΣΜΟΣ (ΕΟΚ) αριθ. 1251/81 ΤΗΣ ΕΠΙΤΡΟΠΗΣ

της 11ης Μαΐου 1981

περί παρεκκλίσεως από τον κανονισμό (ΕΟΚ) αριθ. 2041/75 «περί ιδιαίτερων λεπτομερειών εφαρμογής του καθεστώτος των πιστοποιητικών εισαγωγής, εξαγωγής και προκαθορισμού στον τομέα των λιπαρών ουσιών», εν όψει της εξαγωγής ελαιολάδου στην Πολωνία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί καθορισμού κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 3454/80 (2), και ιδίως το άρθρο 20 παράγραφος 3,

Εκτιμώντας:

ότι το Συμβούλιο, κατά τη συνεδρίασή του της 1ης και 2ας Δεκεμβρίου 1980, στο Λουξεμβούργο, συμφώνησε να διευκολύνει την αγορά από μέρους της Πολωνίας ορισμένων ποσοτήτων γεωργικών προϊόντων στην Κοινότητα μεταξύ των οποίων μία ποσότητα ελαίου·

ότι ο κανονισμός (ΕΟΚ) αριθ. 2041/75 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1551/80 (4), προβλέπει ότι το πιστοποιητικό εξαγωγής με προκαθορισμό της επιστροφής ισχύει από την ημερομηνία εκδόσεώς του και μέχρι το τέλος του δευτέρου μήνα που ακολουθεί· ότι για να διευκολυνθεί η εξαγωγή στην Πολωνία ορισμένης ποσότητας πυρηνελαίου, κατά τη διάρκεια των επόμενων μηνών, πρέπει να γίνει παρέκκλιση από τον κανονισμό (ΕΟΚ) αριθ. 2041/75 με παράταση της ισχύος των πιστοποιητικών εξαγωγής στην Πολωνία·

ότι για την καλύτερη διαχείριση του θέματος πρέπει να προβλεφθούν ορισμένες ειδικές υποχρεώσεις για την έκδοση των πιστοποιητικών εξαγωγής ελαίου της διακρίσεως 15.07 Α ΙΙ β) του Κοινού Δασμολογίου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 6 παράγραφος 3 του κανονισμού (ΕΟΚ) αριθ. 2041/75, τα πιστοποιητικά εξαγωγής που αφορούν τα προϊόντα που υπάγονται στη δασμολογική διάκριση 15.07 Α ΙΙ β) του Κοινού Δασμολογίου, και χορηγούνται σύμφωνα με τους όρους που αναφέρονται στο άρθρο 2, ισχύουν από την ημερομηνία εκδόσεώς τους και μέχρι το τέλος του μηνός Σεπτεμβρίου 1981.

Άρθρο 2

1. Η έκδοση πιστοποιητικών για τα προϊόντα που αναφέρονται στο άρθρο 1, για εξαγωγή με προορισμό την Πολωνία, υπάγεται στους ακόλουθους κυρίως όρους:

α) ο προκαθορισμός της επιστροφής είναι υποχρεωτικός·

β) στο τετραγωνίδιο 13 της αιτήσεως πιστοποιητικού ή του πιστοποιητικού εξαγωγής υπάρχει μία από τις ακόλουθες ενδείξεις:

- «Pologne»,

- «Polen»,

- «Πολωνία»,

- «Poland»

- «Polonia»·

γ) το πιστοποιητικό προϋποθέτει υποχρεωτικά την εξαγωγή στην Πολωνία.

2. Τα ενδιαφερόμενα Κράτη μέλη ανακοινώνουν αμέσως τις αιτήσεις πιστοποιητικών εξαγωγής που αναφέρονται στην παράγραφο 1 και αναφέρουν τις ποσότητες τις οποίες αφορά κάθε αίτηση.

Άρθρο 3

Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 11 Μαΐου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 360 της 31. 12. 1980, σ. 16.

(3) ΕΕ αριθ. L 213 της 11. 8. 1975, σ. 1.

(4) ΕΕ αριθ. L 153 της 21. 6. 1980, σ. 21.